b'\n_START_ARTICLE_\nTranquillo Barnetta\n_START_SECTION_\nKlubska kariera\n_START_PARAGRAPH_\nBarnetta je svojo kariero pri\xc4\x8del pri lokalnem klubu St. Gallen, \xc5\xbee januarja 2004 pa so ga opazili in pograbili v nem\xc5\xa1kem klubu Bayer 04 Leverkusen.  Barnetto so v prvi sezoni v Leverkusnu sicer posodili v Hannover 96, a se je nato marca 2005 vrnil v Bayer. _NEWLINE_Po dobrih predstavah na Svetovnem prvenstvu 2006 v Nem\xc4\x8diji je Barnetta postal standardni \xc4\x8dlan Bayerjeve enajsterice. Zatem je njegova forma padla, \xc5\xa1e zlasti v sezoni 2008/09, v kateri je bil tako na mo\xc5\xa1tveni kot na individualni ravni manj uspe\xc5\xa1en od sezone pred tem. Tisto poletje so ga mediji povezovali z mnogimi klubi, njegovo mesto v ekipi se je zdelo pod velikim vpra\xc5\xa1ajem, saj je dobil velikega tekmeca, Bayernovega posojenega igralca Tonija Kroosa.  Barnetta je vseeno ostal pri farmacevtih in se v sezoni 2009/10 zelo izkazal tako z igro kot z zadetki. Odigral je tudi zelo pomembno vlogo pri Bayerjevem nizu brez poraza, ki je trajal kar celotno prvo polovico sezone.\n_START_SECTION_\nReprezentan\xc4\x8dna kariera\n_START_PARAGRAPH_\nBarnetta je bil del mo\xc5\xa1tva, ki je leta 2002 osvojilo Evropsko prvenstvo do 17 let. Njegova tedanja soigralca sta bila \xc5\xa1e dva vidna reprezentanta njegove generacije, Philippe Senderos in Reto Ziegler.  V \xc4\x8dlansko reprezentanco je bil prvi\xc4\x8d vpoklican za Evropsko prvenstvo 2004, a tam ni nastopil. Postopoma je pri\xc4\x8del odigravati vedno vidnej\xc5\xa1o vlogo tudi v reprezentanci in na Svetovnem prvenstvu 2006 se je na tekmi proti Togu vpisal med strelce.  V osmini finala so se \xc5\xa0vicarji nato pomerili z Ukrajino. Tekma se je zavlekla v streljanje enajstmetrovk, pri katerih so bili Ukrajinci uspe\xc5\xa1nej\xc5\xa1i s 3-0. Eden tistih \xc5\xa0vicarjev, ki so zgre\xc5\xa1ili enajstmetrovko, je bil tudi Barnetta. Barnetta je imel \xc4\x8dast nastopiti tudi na doma\xc4\x8dem Evropskem prvenstvu 2008, ki pa je bilo za \xc5\xa1vicarsko reprezentanco neuspe\xc5\xa1no, saj se niso uspeli prebiti v izlo\xc4\x8dilne boje. \xc5\xa0vica je v svoji skupini celo zasedla zadnje 4. mesto, za Portugalsko, Tur\xc4\x8dijo in \xc4\x8ce\xc5\xa1ko. Barnetta je bil eden klju\xc4\x8dnih mo\xc5\xbe pri odli\xc4\x8dnih predstavah \xc5\xa0vice v kvalifikacijah za Svetovno prvenstvo 2010, v katerih se je njegova reprezentanca uvrstila na prvo mesto svoje kvalifikacijske skupine, pred drugouvr\xc5\xa1\xc4\x8deno Gr\xc4\x8dijo.'